Diari Oficial de la Generalitat Valenciana


Sumari del DOGV 5199, del 15-02-2006 (2006/1683)

RESOLUCIÓ de 8 de febrer de 2006, de la consellera de Cooperació i Participació, per la qual es convoca una beca per a la realització d'estudis de postgrau en el Col·legi d'Europa, a Natolín (Varsòvia) durant l'any acadèmic 2006-2007.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5199

Data del DOGV
:   15-02-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/1683


Data del document
:   08-02-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * assignació per estudis
    * suport econòmic
    * estudiant
    * ajuda pública

RESOLUCIÓ de 8 de febrer de 2006, de la consellera de Cooperació i Participació, per la qual es convoca una beca per a la realització d'estudis de postgrau en el Col·legi d'Europa, a Natolín (Varsòvia) durant l'any acadèmic 2006-2007. [2006/1683]  
La Generalitat, en el marc de la política dirigida a afavorir la formació i el desenvolupament en temes europeus que permeta una ampliació dels coneixements de la construcció europea i de la presència de la Comunitat Valenciana en la Unió Europea, convoca la concessió d'una beca per a realitzar estudis de postgrau en el Col·legi d'Europa a Natolín (Varsòvia) durant l'any acadèmic 2006-2007.  
L'anterior actuació es troba arreplegada en els objectius i activitats del Programa 112.40: Beques per a la realització d'estudis de postgrau en el Col·legi d'Europa, i hi ha suficient consignació pressupostària en la Llei de Pressupostos de la Generalitat per a l'exercici 2006.  
Així, en virtut d'allò que s'ha establit en:  
Primer  
L'article 35 de la Llei 5/1983, de 30 de desembre, del Consell de la Generalitat, en relació amb l'apartat Tercer de la Resolució, de 2 de novembre de 2004, del president de la Generalitat per la qual delega determinades atribucions en distints òrgans de la Presidència de la Generalitat.  
Segon  
El Decret 180/2004, d'1 d'octubre de 2004, del Consell de la Generalitat, pel qual s'aprova el Reglament Orgànic i Funcional de la Presidència de la Generalitat.  
Tercer  
El Decret 108/1992, de 6 de juliol, del Consell de la Generalitat, que regula la concessió de beques.  
Quart  
El Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat.  
Quint  
La Llei 38/2003, de 17 de novembre, General de Subvencions  
RESOLC  
Primer. Convocar concurs públic per a la concessió d'una beca per a realitzar estudis de postgrau al Col·legi d'Europa a Natolín (Varsòvia) durant l'any acadèmic 2006-2007.  
Segon. Aprovar les bases per les quals es regix esta convocatòria, incloses com a annex I de la present resolució.  
Tercer. L'import de la beca serà finançat a càrrec del capítol IV de la línia T4046000 del Programa 112.40 del Pressupost de la Generalitat per a l'any 2006, per una quantia màxima de setze mil huit-cents euros (16.800,00 euros).   
Contra esta resolució que posa fi a la via administrativa es podrà interposar potestativament recurs de reposició davant del mateix òrgan que ha dictat l'acte, en el termini d'un mes comptat des de l'endemà a la seua publicació, de conformitat amb el que preveuen els articles 116 i 117 de la Llei 30/1992 de 26 de novembre del Règim Jurídic de les Administracions Públiques i del Procediment comú, en la redacció donada per la Llei 4/1999, de 13 de gener, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació de conformitat amb el que establixen els articles 10 i 46 de la Llei 29/1998, de 13 de juliol Reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.   
València, 8 de febrer de 2006.. La consellera de Cooperació i Participació (Delegació per Resolució de 2 de novembre de 2004), Gema Amor Pérez.  
ANNEX I  
BASES DE LA CONVOCATÒRIA PER A LA CONCESSIÓ D'UNA BECA PER A LA REALITZACIÓ D'ESTUDIS DE POSTGRAU EN EL COL.LEGI D'EUROPA A NATOLIN (VARSÒVIA) DURANT EL CURS ACADÈMIC 2006-2007  
Primera. Objecte  
La present beca té com a objecte la realització d'estudis de postgrau, en el marc del Programa d'Estudis Europeus Interdisciplinaris, en el Col·legi d'Europa a Natolín (Varsòvia, Polònia) durant el curs acadèmic 2006-2007.  
Segona. Dotació i forma de pagament de la beca  
Esta beca se substanciarà per mitjà de l'exempció al becari del pagament de l'import corresponent a les despeses de matrícula, allotjament i manutenció, compensant al Col·legi d'Europa d'estes despeses, per un total de 16.800 euros, una vegada que s'acredite la matriculació del becari en el dit col·legi.   
Tercera. Requisits dels candidats  
. Titulació universitària superior. Excepcionalment seran admesos aquells estudiants que es troben en l'últim curs de carrera, si bé l'hauran d'haver aprovat i trobar-se en possessió del títol universitari o en condicions d'obtindre'l abans d'incorporar-se als estudis de postgrau.   
. Residents a la Comunitat Valenciana, o haver realitzat els seus estudis en un centre universitari de la Comunitat Valenciana.  
. Excel·lent expedient acadèmic.  
. Coneixements profunds d'anglés i francés, justificats segons el que establix la base quarta.   
. Edat màxima: 30 anys en el moment de la sol·licitud.  
. No podrà concórrer en els beneficiaris cap de les circumstàncies arreplegades en l'article 13.2 de la Llei 38/2003, General de Subvencions.  
Quarta. Formalització de les sol·licituds  
La instància de presentació de candidatures estarà a disposició de les persones interessades en els registres següents:  
. Registre General de la Presidència de la Generalitat (C/ Juristes,10, 46216 València).  
. Registre de la Delegació Territorial del Consell de la Generalitat a Alacant (Av Doctor Gadea, 10-, 03376 Alacant).  
. Registre de la Delegació Territorial del Consell de la Generalitat a Castelló (C/ Major, 78-, 12709 Castelló).  
La instància de presentació de candidatures estarà així mateix disponible en la pàgina web de la Direcció General de Cooperació al Desenvolupament i Relacions Externes, en la direcció següent: http://www.pre.gva.es/relext .  
Els candidats hauran de presentar la instància de presentació de candidatura en el Registre General de la Presidència de la Generalitat (C/ Juristes,10, 46888 València), o per qualsevol dels procediments establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, omplit i acompanyat de la documentació següent:   
A) Una fotocòpia compulsada del DNI.  
B) Un certificat de residència, expedit per l'ajuntament de la localitat on estiga domiciliat,   
C) Declaració responsable d'estar al corrent de les seues obligacions fiscals i de seguretat social, i de disposar de cobertura sanitària, que haurà de ser substituïda pels corresponents certificats en el cas de resultar beneficiari de la beca, de conformitat amb el que disposa l'orde de 30 de maig de 1996, de la Conselleria d'Economia i Hisenda.   
D) Acreditació de no incórrer en cap de les circumstàncies arreplegades en l'article 13.2 de la Llei 38/2003, General de Subvencions, realitzada per mitjà de declaració responsable o qualsevol dels mitjans establits en l'article 13.7 de la dita llei.  
E) Altres documents que acrediten la possessió de mèrits al·legats  
F) Dossier de candidatura:  
1. Imprés oficial de sol·licitud del Col·legi d'Europa, disponible en la següent adreça http://www.coleurop.be, amb una fotografia mida de carnet  
2. Curriculum Vitae redactat en espanyol i francés o anglés   
3. Fotocòpia compulsada del títol universitari o del resguard de sol·licitud del títol, expedida per la Secretaria de la facultat. Cas d'acollir-se a l'excepció especificada en la base tercera d'esta convocatòria, certificat d'estar matriculat en últim curs de carrera. En el supòsit que resulte seleccionat un candidat que, excepcionalment, fora admés per trobar-se en l'últim curs de carrera, haurà de presentar abans de finalitzar el mes de juliol de 2006, fotocòpia compulsada del títol universitari o si no n'hi ha del resguard de sol·licitud del mateix, expedit per la Secretaria de la facultat.  
4. Certificat de l'expedient acadèmic expedit per la Secretaria de la facultat o la seua fotocòpia compulsada.  
5. Declaració de coneixement d'idiomes segons el model exigit pel Col·legi d'Europa (s'acompanyarà dels certificats acreditatius del domini d'anglés i francés, preferentment certificat de TOELF o British Council, Aliança Francesa, diploma superior de l'Escola Oficial d'Idiomes, o altres que acrediten un nivell de coneixements equivalent al nivell B2 del Consell d'Europa, o certificat acreditatiu d'altres circumstàncies que acrediten el coneixement d'idiomes estrangers per part del candidat).  
6. Cartes de presentació, en sobre tancat, de dos professors del centre d'estudis del candidat. Es redactaran obligatòriament en paper amb capçalera del centre de treball del professor.  
Este dossier de candidatura ha de remetre's, així mateix, de forma simultània al Col·legi d'Europa, a la direcció que figura en l'Imprés oficial de sol·licitud.   
Així mateix, la Comissió de Valoració, una vegada ultimat el procés de selecció i abans de formular la proposta de resolució de concessió, requerirà al candidat amb major puntuació perquè, d'acord amb el que establix l'article 14 1 e) de la Llei General de Subvencions, acredite que es troba al corrent en el compliment de les seues obligacions tributàries i amb la Seguretat Social, i amb l'Orde de 30 de maig de 1996, de la Conselleria d'Economia i Hisenda.  
Quinta. Termini de presentació de sol·licituds  
El termini de presentació de les candidatures començarà l'endemà de la publicació de la present Resolució en el Diari Oficial de la Generalitat Valenciana, i finalitzarà el 13 d'abril de 2006.   
Sexta. Selecció de candidats  
La selecció dels aspirants es realitzarà de la forma següent:  
a) La Comissió de Selecció serà la responsable de la preselecció d'un màxim de deu candidats en funció de l'expedient acadèmic i dels mèrits al·legats. Posteriorment, la Comissió de Selecció procedirà a entrevistar els esmentats candidats a fi de seleccionar els cinc aspirants amb majors mèrits.  
b) L'aspirant a la beca haurà de ser admés pel Col·legi d'Europa. Esta admissió depén de les qualificacions dels candidats seleccionats.  
c) Així mateix s'elaborarà una borsa de reserva dels aspirants que no resulten adjudicataris, ordenats d'acord amb la puntuació obtinguda, per a cobrir l'eventual renúncia d'esta beca produïda amb anterioritat a l'inici del curs.  
Sèptima. Composició de la Comissió de Selecció   
La Comissió de Selecció estarà composta per:  
. El secretari autonòmic de Relacions amb la Unió Europea i Cooperació al Desenvolupament, o persona en qui delegue, que la presidirà.  
. La directora general de Cooperació al Desenvolupament i Relacions Externes o persona en qui delegue,  
. El cap de l'Àrea d'Assumptes Europeus i Relacions Externes, o persona en qui delegue, que actuarà com a secretària de la Comissió de Selecció.  
. La secretària general sdministrativa de la Presidència de la Generalitat, o persona en qui delegue.  
. El director general de la delegació de la Comunitat Valenciana a Brussel·les, o persona en qui delegue.  
Els membres de la comissió podran ser assessorats pel personal tècnic o professional que es considere necessari, que podrà assistir amb veu però sense vot.  
El funcionament de la dita comissió haurà d'adaptar-se al que establix la present convocatòria i, de manera subsidiària, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Octava. Criteris d'atorgament de la beca  
La Comissió de Selecció tindrà en compte a l'hora de valorar les sol·licituds els criteris següents:  
. Expedient acadèmic  
. Nivell de coneixement de les llengües de treball del Col·legi d'Europa  
. Coneixement d'altres idiomes europeus  
. Altres mèrits: titulacions acadèmiques addicionals, altres beques gaudides durant els estudis universitaris, participació en projectes d'intercanvi internacional,.  
. Entrevista  
Novena. Concessió de la beca  
La beca serà adjudicada per resolució de la consellera de Cooperació i Participació, per delegació del president de la Generalitat, a la vista de la proposta de la comissió de selecció, en el termini màxim de dos mesos a partir del dia següent al de la publicació de la present convocatòria en el Diari Oficial de la Generalitat Valenciana. Transcorregut el termini màxim fixat sense haver-se dictat i notificat Resolució expressa, es podrà entendre desestimada la sol·licitud presentada, d'acord amb el que preveu l'apartat 5 de l'article 25, de la Llei General de Subvencions.  
La condició de becari no generarà cap relació laboral o administrativa amb la Generalitat.  
La consellera de Cooperació i Participació es reserva la facultat de declarar deserta totalment o parcialment, l'adjudicació de la beca convocada i d'interpretar el contingut d'estes bases.  
La resolució de concessió serà publicada en el Diari Oficial de la Generalitat Valenciana.  
Desena. Acceptació i renúncia  
El candidat seleccionat haurà d'acceptar expressament la beca, per mitjà d'un escrit dirigit a la Secretaria Autonòmica de Relacions amb la Unió Europea i Cooperació al Desenvolupament, en el termini d'un mes des de la seua adjudicació, i s'entendrà que hi renuncien si no complixen tal requisit.  
En cas de renúncia, la beca serà oferida al primer candidat que figure en la llista de reserva i així successivament.  
La renúncia, que haurà de ser motivada, haurà de realitzar-se pel becari almenys un mes abans de la data de començament del curs, per mitjà d'un escrit dirigit a la Secretaria Autonòmica de Relacions amb la Unió Europea i Cooperació al Desenvolupament.  
Onzena: Incompliment de les bases de la convocatòria   
En el cas d'incompliment de les condicions previstes en les presents bases, la beca concedida serà revocada, amb audiència prèvia a l'interessat, i serà oferida, quan això siga possible, al primer candidat que figure en la llista de reserva, i així successivament, conforme al que disposa la base tretzena.  
Dotzena. Obligacions del beneficiari  
A més de complir amb les obligacions arreplegades en el punt 1 de l'article 14, apartats a, b, c, d, e, i i, de la Llei 38/2003, General de Subvencions, el beneficiari de la beca, després de l'atorgament de la mateixa, deurà:  
. Presentar certificat acreditatiu d'estar al corrent de les seues obligacions fiscals amb l'Estat i la Comunitat Autònoma i davant de la Seguretat Social, de conformitat amb l'Orde de 30 de maig de 1996, de la Conselleria d'Economia i Hisenda,  
. Aportar, igualment, el corresponent certificat que acredite que disposa de cobertura sanitària. El Col·legi d'Europa proporciona l'assegurança mèdica únicament durant els viatges d'estudi.  
. Presentar a la Secretaria Autonòmica de Relacions amb la Unió Europea i Cooperació al Desenvolupament, en el termini de dos mesos des de la finalització del curs, una memòria final sobre els estudis realitzats en què assenyale, entre altres aspectes: les matèries impartides, l'aplicació dels coneixements adquirits al món laboral i l'experiència personal; i acreditar que ho ha superat satisfactòriament per mitjà de titulació o certificat del centre en què ha realitzat el curs de Postgrau. En el cas que no ho haguera superat, la Secretaria Autonòmica de Relacions amb la Unió Europea i Cooperació al Desenvolupament podrà proposar les mesures que crega oportunes amb relació a l'import abonat de la beca, i si és el cas, del seu reintegrament.   
Tretzena. Incompatibilitats i Incidències  
Durant el seu període de vigència, esta beca serà incompatible amb altres beques o ajudes que puguen ser concedides per organismes públics o privats nacionals o estrangers, per a la mateixa finalitat.  
No podran beneficiar-se d'estes beques qui ja haja cursat estudis en el Col·legi d'Europa, independentment del programa cursat.  
La consellera de Cooperació i Participació resoldrà, per delegació del president de la Generalitat, les incidències que es produïsquen durant el període de benefici de la beca, a proposta de la Direcció General de Cooperació al Desenvolupament i Relacions Externes, i podrà deixar sense efecte les mateixes, amb audiència prèvia a l'interessat, en els casos següents:  
a) Incompliment injustificat de les seues obligacions.  
b) No realitzar l'activitat que va motivar la concessió.  
c) Deixar de reunir els requisits exigits en la present convocatòria.